Roger Moore

Roger George Moore (født 14. oktober 1927 i London, død 23. mai 2017 i Crans-Montana i Sveits) var en britisk skuespiller, best kjent for sine roller som Simon Templar i TV-serien Helgenen, lord Brett Sinclair i TV-serien Gullguttene, og ikke minst som James Bond.


== Biografi ==

Moore ble født i Stockwell i London i England, og var sønn av en politimann. Han studerte først ved Battersea Grammar School og senere ved  ved Dr Challoner's Grammar School i Amersham i Buckinghamshire. Han tjenestegjorde i Holsworthy, Devon under 2. verdenskrig. 21. september 1946 ble han sekondløytnant og senere kaptein i Royal Army Service Corps. Han begynte så smått å dukke opp i filmer på førtitallet, og spilte ofte hovedrollene. Før Helgenen spilte Roger Moore blant annet i TV-serien Ivanhoe, den edle ridderen, og i Maverick, falskspilleren fra Vesten. Senere spilte han den ene hovedrollen i Gullguttene og var på denne tiden en av de høyest betalte TV-skuespillerne i verden. Han regisserte også ni Helgenen-episoder og to av Gullguttene-episodene.
I 1983 ble Moore UNICEF-ambassadør.
Han ble i 1999 utnevnt til kommandør av Order of the British Empire (KBE). 14. juni 2003 ble han utnevnt til kommandørridder av Order of the British Empire og fikk da rett til å føre tiltaleformen sir foran sitt navn. 
Moore hadde en datter og to sønner med Luisa Mattioli. Geoffrey Moore er også skuespiller og eier en restaurant i London.
Moore døde den 23. mai 2017 etter kort tids kreftsykdom.


== James Bond ==
I 1961 var Roger Moore en av kandidatene til rollen som James Bond, og var senere ønsket som Sean Connerys erstatter som Bond i 1966, men var ikke tilgjengelig da han var opptatt med TV-seriene Helgenen (1962–69) og Gullguttene (1971–1972). I 1972 undertegnet han kontrakten med James Bond-produsentene, som sikret ham rollen som James Bond til 1985. Moore spilte i totalt sju Bond-filmer og i en uoffisiell TV-sketsj fra 1964, hvor han spiller James Bond på ferie og Millicent Martin spiller hans sovjetiske kvinnelige motpart. Til nå er Roger Moore den som har hatt rollen som James Bond lengst, og likt med Sean Connery i antall spillefilmer.
Moore spilte James Bond i filmene: Å leve og la dø (1973), Mannen med den gyldne pistol (1974), Spionen som elsket meg (1977), Måneraketten (1979), Kun for dine øyne, (1981), Octopussy (1983), og Med døden i sikte (1985). 
58 år gammel sa Moore seg ferdig med rollen som Bond og takket nei til I skuddlinjen. Moore mente at «hovedpersonen er 60 år og flyr etter kvinner som er halvparten så gammel som min datter. Det er latterlig. Nå får noen yngre skuespiller ta over.» Hans etterfølger, Timothy Dalton, tolket rollen på en ganske annerledes måte. Moore mente at James Bond skulle tolkes som en superhelt: «Bond var ikke virkelig for meg fordi han liksom skal være en spion... men han blir gjenkjent overalt»; Dalton hevdet at man ikke kan sammenligne James Bond med en superhelt.


== Filmografi ==


== Referanser ==


== Eksterne lenker ==
(en) Offisielt nettsted 
(en) Roger Moore – kategori av bilder, video eller lyd på Commons 
(en) Roger Moore – galleri av bilder, video eller lyd på Commons 
(en) Roger Moore på Internet Movie Database 
(sv) Roger Moore i Svensk Filmdatabas 
(da) Roger Moore på Filmdatabasen 
(da) Roger Moore på Scope 
(fr) Roger Moore på Allociné 
(en) Roger Moore på AllMovie 
(en) Roger Moore hos Rotten Tomatoes 
(en) Roger Moore hos The Movie Database 
(en) Roger Moore hos Internet Broadway Database 
(en) Roger Moore hos Behind The Voice Actors 
Mannen som har spilt James Bond flest ganger, James Bond.no
http://www.dailymotion.com/video/x5x9k1y   Bond 1973 Den glemte dokumentar. Bonus / ekstra "å leve og la dø" Albert R Broccoli forteller om Moore fikk rollen som Bond. og mer.